૧૬૮ના જંગી ટાર્ગેટને ટચ કરવા પાવરફુલ પર્ફોર્મન્સની જરૂર હતી ત્યારે સૌરાષ્ટ્ર લેઉવા પટેલની શરૂઆત ધીમી અને ખરાબ રહી હતી. કચ્છી વીસા ઓસવાળ જૈનના હિમાંશુ શાહની પહેલી ઓવર મેઇડન જતાં સૌરાષ્ટ્ર લેઉવા પટેલનો સ્કોર માઇનસ ૬માં ચાલ્યો ગયો હતો. બીજી ઓવરમાં સ્કોર માંડ ૪ પ્લસ થયો હતો ત્યાં સ્ટાર ઓપનર જનક સુતરિયા ક્લીનબોલ્ડ થતાં સૌરાષ્ટ્ર લેઉવા પટેલ માટે જીત દૂર થતી જણાઈ હતી. ત્યાર બાદ ત્રીજી ઓવરમાં વધુ એક સ્ટાર બૅટ્સમૅન હિતેશ ભાયાણી કૅચ-આઉટ થતાં જીત લગભગ અશક્ય બની ગઈ હતી. ત્રીજા અને ચોથા ક્રમે આવેલા શૈલેશ માણિયા (૬૮ નૉટઆઉટ) અને ધર્મેશ પટેલ (૧૬ નૉટઆઉટ) અંત સુધી વિકેટ ટકાવવામાં સફળ રહ્યા હતા. કચ્છી વીસા ઓસવાળ જૈનની મજબૂત બોલિંગ સામે ૮ ઓવરના અંતે સૌરાષ્ટ્ર લેઉવા પટેલનો સ્કોર ૫૪ થયો હતો ત્યારે શરમજનક હાર સામે જ ઊભી હતી, પરંતુ છેલ્લી બે ઓવરમાં શૈલેશ માણિયાએ ધુઆંધાર બૅટિંગ કરીને ૬૨ રન ખડકી દઈ ૧૦ ઓવરના અંતે બે વિકેટે ૧૧૬ રન કરીને ટીમને શરમજનક હારથી બચાવી હતી. આખરે કચ્છી વીસા ઓસવાળ જૈને ૫૧ રનથી આ મૅચ જીતીને સેમી-ફાઇનલમાં પ્રવેશ મેળવી લીધો હતો.